KIRJALLINEN KYSYMYS P-2579/99 esittäjä(t): Fernando Fernández Martín (PPE-DE) komissiolle. Perustamissopimuksen 158 artiklan saaria koskeva sanamuoto.



Virallinen lehti nro 203 E , 18/07/2000 s. 0175 - 0176



KIRJALLINEN KYSYMYS P-2579/99 esittäjä(t): Fernando Fernández Martín (PPE-DE) komissiolle (16. joulukuuta 1999) Aihe: Perustamissopimuksen 158 artiklan saaria koskeva sanamuoto Amsterdamin sopimuksen seurauksena perustamissopimuksen 158 artikla, joka koskee taloudellista ja sosiaalista yhteenkuuluvuutta, sisältää maininnan saarista. Tästä esiintyy erilaisia, jopa ristiriitaisia sanamuotoja yhteisön eri kielillä. Joidenkin kieliversioiden mukaan 158 artikla koskee muita heikommassa asemassa olevia alueita tai saaria (ra: des régions ou îles les moins favorisées), kun taas toisten mukaan siinä on kyse saarista tai muita heikommassa asemassa olevista alueista (ra: des régions les moins favorisées ou des îles). Nämä kaksi sanamuotoa merkitsevät aivan eri asioita. Ensimmäisen määritelmän mukaan saaret ovat ainoastaan osajoukko sellaisia alueita, jotka on määritelty sosio-ekonomisesti heikossa asemassa oleviksi alueiksi. Toisen määritelmän mukaan saaret on mainittu selvästi erikseen ja vaativat erityiskohtelua. On erittäin hämmästyttävää, että niin tärkeä teksti kuin perustamissopimus voi sisältää ristiriitaisia sanamuotoja. Vieläkin yllättävämpää on, miten ranskankielisen version sanamuoto on voinut muuttua kesäkuun 1997 (HVK päättyminen) ja saman vuoden marraskuun (EYVL C 340) välisenä aikana. Kesäkuussa 1997 Euroopan unionin neuvoston internet-sivuilla julkaistiin raportti Amsterdamissa tehdystä sopimuksesta. Ranskankielinen teksti kuului tuolloin seuraavasti: g) Régions insulaires Modification de l'article 130 A deuxième alinéa du TCE En particulier, la Communauté vise à réduire l'écart entre les niveaux de développement des diverses régions et le retard des régions les moins favorisées ou des îles, y compris les zones rurales. Muutamaa kuukautta myöhemmin EYVL:ssä julkaistu sanamuoto kuului seuraavasti: En particulier, la Communauté vise à réduire l'écart entre les niveaux de développement des diverses régions et le retard des régions ou îles les moins favorisées, y compris les zones rurales. Tämä sanamuodon muutos näyttää tapahtuneen nimenomaan ranskankielisessä versiossa, koskapa 158 artikla on perustamissopimuksen muilla kielillä (esimerkiksi italiaksi) julkaistu muodossa des régions les moins favorisées ou des îles. Herää kysymys, missä määrin juristit ja kääntäjät ovat jäsenvaltioiden yksimielisellä suostumuksella suorittaneet harmonisointia Amsterdamin sopimuksen johdosta. Komission jäsen Barnier, joka vastaa nykyisessä komissiossa aluepolitiikasta ja joka entisenä Ranskan Eurooppa-ministerinä osallistui HVK-neuvotteluihin kesäkuuhun 1997 saakka, tuntee varmaankin paremmin kuin kukaan muu kaikki ne seikat, joiden avulla tämä asia voitaisiin selittää parlamentille. Voisiko komission jäsen Barnier kertoa parlamentille ne syyt, jotka ovat aiheuttaneet perustamissopimuksen 158 artiklan ranskankielisen sanamuodon muuttumisen kesäkuun 1997 ja marraskuun 1997 välisenä aikana? Kumpi seuraavista kahdesta sanamuodosta, des régions ou îles les moins favorisées ja des régions les moins favorisées ou des îles, vastaa sekä muodoltaan että ajatussisällöltään sitä tekstiä, jonka Ranska neuvotteli Barnierin johdolla HVK:ssa? Komission puheenjohtajan Romano Prodin komission puolesta antama vastaus (18. tammikuuta 2000) Valtion- tai hallitusten päämiehet kokoontuivat 16.17. kesäkuuta 1997 Amsterdamiin hallitustenväliseen konferenssiin, jossa päästiin asiakirjan CONF 4001/97 perusteella yhteisymmärrykseen luonnoksesta sopimukseksi Euroopan unionista. Kyseistä asiakirjaa jaettiin rajatulle kohderyhmälle. Varsinaisen perussopimuksen allekirjoittaminen edellytti kuitenkin vielä tekstien oikeudellista viimeistelemistä ja yhdenmukaistamista. Amsterdamin sopimus allekirjoitettiin 2. lokakuuta 1997(1). Mahdolliset erot asiakirjan CONF 4001/97 ja Amsterdamin sopimuksen välillä aiheutuvat siten teksteihin viimeistelyn ja yhdenmukaistamisen yhteydessä tehdyistä muutoksista, joilla pyrittiin erityisesti takaamaan sopimuksen kaikkien kieliversioiden yhdenmukaisuus. (1) EYVL C 340, 10.11.1997.